Na temelju članka 31. Statuta Općine Peteranec (“Službeni glasnik Koprivničko-križevačke županije” broj 6/13., 4/18., 4/20., 4/21. 26/23. – pročišćeni tekst i  7/25), Općinsko vijeće Općine Peteranec na 10. sjednici održanoj 13. srpnja 2026., donijelo je 


O D L U K U
o ostvarivanju prava na (su)financiranje troškova kupnje knjiga, zbirki zadataka i radnih bilježnica za učenike osnovne škole s prebivalištem na području Općine Peteranec u školskoj godini 2026./2027.


Članak 1.

	Odlukom o ostvarivanju prava na (su)financiranje troškova kupnje knjiga, zbirki zadataka i radnih bilježnica za učenike osnovne je škole s prebivalištem na području Općine Peteranec u školskoj godini 2026./2027. (u daljnjem tekstu: Odluka) utvrđuju se visina, uvjeti i način ostvarivanja prava na (su)financiranje troškova kupnje knjiga, zbirki zadataka i radnih bilježnica (u daljnjem tekstu: pravo na (su)financiranje kupnje knjiga, zbirki zadataka i radnih bilježnica) za učenike osnovne škole s prebivalištem na području Općine Peteranec u školskoj godini 2026./2027. 
	
Članak 2.

	Pravo na (su)financiranje kupnje knjiga, zbirki zadataka i radnih bilježnica u školskoj godini 2026./2027., u obliku jednokratne naknade u novcu mogu ostvariti učenici osnovnih škola s prebivalištem na području Općine Peteranec, u visini kako slijedi: 

1. UČENICI OD 1. DO 4. RAZREDA – 40,00  EUR jednokratna isplata po podnošenju zahtjeva uz predočenje računa o kupnji istih.
2. UČENICI OD 5. DO 8. RAZREDA - 60,00 EUR jednokratna isplata po podnošenju zahtjeva uz predočenje računa o kupnji istih.


	Odredbe stavka 1. ovoga članaka na odgovarajući se način primjenjuju i na učenike COOR „Podravsko sunce“ Koprivnica.

Članak 3.

	Iznos jednokratne naknade za (su)financiranje troškova kupnje knjiga zbirki zadataka i radnih bilježnica ne može biti veći od stvarnog troška kupnje knjiga, zbirki zadataka i radnih bilježnica.
	Zahtjev za ostvarivanje prava na (su)financiranje kupnje knjiga, zbirki zadataka (u daljnjem tekstu: Zahtjev) podnosi se na posebnom Obrascu, uz koji je potrebno priložiti sljedeće dokumente: 

1. dokaze o prebivalištu roditelja ili skrbnika (preslike važećih osobnih iskaznica ili uvjerenja o prebivalištu); 
2. dokaze o troškovima kupnje knjiga, zbirki zadataka i radnih bilježnica (preslika računa);
3. presliku kartice tekućeg ili žiro-računa na koji će se vršiti isplata s vidljivim IBAN-om; 
4. potvrdu škole o statusu učenika;
5. potvrdu Jedinstvenog upravnog odjela o nepostojanju duga prema Proračunu Općine Peteranec, a sukladno Odluci o gubitku prava na (su)financiranje iz Proračuna Općine Peteranec;
6. Izjava da nema (su)financiranja kupnje knjiga, zbirki zadataka i radnih bilježnica iz drugih izvora;
7.  Izjava o pristanku obrade osobnih podataka.

	Dokaze iz stavka 2. točke 4. ovog članka za učenike koji su polaznici Osnovne škole Fran Koncelak Drnje, Područne škole Sigetec i Područne škole Fran Galović Peteranec pribavit će po službenoj dužnosti Jedinstveni upravni odjel Općine Peteranec.

Članak 4.

	Obrazac Zahtjeva iz članka 3. stavka 2. ove Odluke, dostupan je na web stranici Općine Peteranec www.peteranec.hr. 

	Zahtjev podnose roditelji (skrbnici) učenika, od 1. rujna 2026. godine do zaključno s 2. listopada 2026. godine Jedinstvenom upravnom odjelu Općine Peteranec. 

	Nakon proteka roka iz stavka 2. ovoga članka podnositelji Zahtjeva gube pravo na (su)financiranje troškova kupnje knjiga, zbirki zadataka i radnih bilježnica.

	Pravo na sufinanciranje kupnje knjiga, zbirki zadataka i radnih bilježnica ne može se ostvariti za isti razred više od jednog puta. Slijedom toga, učenici koji su u prethodnoj školskoj godini ostvarili pravo na sufinanciranje kupnje knjiga, zbirki zadataka i radnih bilježnica, a nisu uspješno završili razred te ga ponovno pohađaju, ne ostvaruju pravo na sufinanciranje za isti razred u školskoj godini 2026./2027. 

Članak 5.

	Rješenje o ostvarivanju prava na sufinanciranje kupnje knjiga, zbirki zadataka i radnih bilježnica donosi općinski načelnik Općine Peteranec. 
	Sredstva za ostvarivanje prava na (su)financiranje kupnje knjiga, zbirki zadataka i radnih bilježnica osigurana su u Proračunu Općine Peteranec za 2026. godinu i biti će isplaćena roditeljima (skrbnicima) do 15. studenog 2026. godine. 

Članak 6.

	Ova Odluka stupa na snagu danom donošenja.

